**Povzetek revizijskega poročila *Pravilnost dela poslovanja Občine Majšperk***

Računsko sodišče je revidiralo *pravilnost poslovanja Občine Majšperk v letu 2016 v delu, ki se nanaša na pripravo proračuna in zaključnega računa proračuna ter izvrševanje proračuna, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, tekoče transfere nepridobitnim organizacijam in ustanovam, zadolževanje in druga področja poslovanja.* Cilj revizije je bil izrek mnenja o pravilnosti poslovanja Občine Majšperk v letu 2016 v delu, ki se nanaša na pripravo proračuna in zaključnega računa proračuna ter izvrševanje proračuna, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, tekoče transfere nepridobitnim organizacijam in ustanovam, zadolževanje in druga področja poslovanja.

Računsko sodišče je o pravilnosti dela poslovanja Občine Majšperk v letu 2016 izreklo *mnenje s pridržkom,* ker občina ni poslovala v skladu s predpisi v naslednjih primerih:

* proračuna, rebalansov proračuna in zaključnega računa proračuna občine ni pripravila po funkcionalni klasifikaciji; obrazložitve proračuna občine za leto 2016 niso popolne; v splošnem in posebnem delu zaključnega računa proračuna občine za leto 2016 ni prikazala sprejetega proračuna preteklega leta in indeksa med realiziranim in sprejetim proračunom preteklega leta; poročilo o doseženih ciljih in rezultatih ni popolno;
* sklepe o dodelitvi sredstev izvajalcem za sofinanciranje programov je podpisal direktor občinske uprave, ne da bi ga županja za to pooblastila; prejemniku tekočih transferov na področju športa je dodelila in izplačala sredstva v znesku 6.000 evrov, preden je bil izveden javni razpis in preden je z njim sklenila pogodbo za dodelitev sredstev po izvedenem javnem razpisu; izvajalcu športnega programa je poleg sredstev, dodeljenih na podlagi javnega razpisa za šport, dodelila in izplačala sredstva v znesku 50 evrov; z izvajalcem športnega programa je sklenila pogodbo o dodelitvi sredstev v vrednosti nad 10.000 evrov brez DDV, v katero pa ni vključila protikorupcijske klavzule; določila je razpisni rok za prijavo na javni razpis na področju kulture, ki je bil krajši od enega meseca; dvema izvajalcema kulturnih programov je dodelila in izplačala sredstva v skupnem znesku 430 evrov, ne da bi prej sklenila pogodbo o dodelitvi sredstev; prejemniku na drugih področjih je pred izvedbo javnega razpisa in do sklenitve pogodbe dodelila in izplačala sredstva v skupnem znesku 1.200 evrov; osmim prejemnikom na različnih področjih delovanja je dodelila in izplačala sredstva v skupnem znesku 2.643 evrov, ne da bi prej izvedla javni razpis;
* od dveh javnih zavodov, katerih ustanoviteljica oziroma soustanoviteljica je, ni pravočasno (do 15. 1. 2017) pridobila podatkov o stanju njune zadolženosti na dan 31. 12. 2016, medtem ko od štirih javnih zavodov, katerih ustanoviteljica oziroma soustanoviteljica je, teh podatkov ni pridobila;
* plačala je vpis obveznega deleža v Vinarsko zadrugo Haloze z. o. o., so. p., za kar ni imela pravne podlage v javnofinančnih predpisih.

Računsko sodišče je Občini Majšperk podalo *priporočila* za izboljšanje poslovanja.

Ljubljana, 21. novembra 2018